CELEX: 62021TN0383
Language: mt
Date: 2021-07-07 00:00:00
Title: Kawża T-383/21: Rikors ippreżentat fis-7 ta' Lulju 2021 – Banque postale vs CRU

23.8.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 338/30
            
         
      Rikors ippreżentat fis-7 ta' Lulju 2021 – Banque postale vs CRU
      (Kawża T-383/21)
      (2021/C 338/39)
      Lingwa tal-kawża: il-Franċiż
      
         Partijiet
      
      
         Rikorrent: La Banque postale (Pariġi, Franza) (rappreżentanti: A. Gosset-Grainville, M. Trabucchi u M. Dalon, avukati)
      
         Konvenut: Conseil de résolution unique
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  abbażi tal-Artikoli 263 TFUE, tannulla d-Deċiżjoni SRB/ES/2021/22 tal-14 ta’ April 2021 dwar il-kalkolu tal-kontribuzzjonijiet ex ante 2021 għall-FRU sa fejn din tikkonċerna lir-rikorrenti;
               
            
                  —
               
               
                  abbażi tal-Artikolu 277 TFUE, tiddikjara d-dispożizzjonijiet segwenti tar-Regolament MRU, tar-Regolament ta’ Implimentazzjoni u tar-Regolament ta’ Delega bħala inapplikabbli:
                  
                              —
                           
                           
                              l-Artikoli 69(1), 69(2), 70(1) u 70(2)(a) u (b) tar-Regolament MRU;
                           
                        
                              —
                           
                           
                              l-Artikoli 4(2), 6 u 7 kif ukoll l-Anness I tar-Regolament ta’ Delega;
                           
                        
                              —
                           
                           
                              l-Artikolu 4 tar-Regolament ta’ Implimentazzjoni;
                           
                        
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tmien motivi.
      
                  1.
               
               
                  L-ewwel motiv, ibbażat fuq ksur tal-prinċipju ta’ ugwaljanza fit-trattament sa fejn il-metodi ta’ kalkolu tal-kontribuzzjonijiet ex ante għall-FRU stabbiliti bir-Regolament MRU u bir-Regolament ta’ Delega ma jirriflettu la d-daqs reali u lanqas ir-riskju reali tal-istabbilimenti.
               
            
                  2.
               
               
                  It-tieni motiv, ibbażat fuq ksur tal-prinċipju ta’ proporzjonalità sa fejn il-mekkaniżmu tal-kontribuzzjonijiet ex ante għall-FRU, stabbilit bir-Regolament MRU u bir-Regolament ta’ Delega, huwa bbażat fuq evalwazzjoni li żżid artifiċjalment il-profil ta’ riskju tal-istabbilimenti ta’ daqs kbir Franċiżi bħar-rikorrenti, u b’hekk ikun jinvolvi ammont ta’ kontribuzzjoni li huwa sproporzjonalment għoli.
               
            
                  3.
               
               
                  It-tielet motiv, ibbażat fuq ksur tal-prinċipju ta’ ċertezza legali, peress li l-kalkolu tal-ammont tal-kontribuzzjonijiet ex ante stabbilit bir-Regolament MRU, bir-Regolament ta’ Delega u bir-Regolament ta’ Implimentazzjoni, minn naħa, ma jkunx jista’ antiċipat suffiċjentement kmieni bi preċiżjoni u, min-naħa l-oħra, ma jkunx tant jiddependi mis-sitwazzjoni u mill-profil ta’ riskju relattivi għall-istabbiliment iżda mis-sitwazzjoni relattiva tiegħu fil-konfront tal-istabbilimenti kontributuri l-oħra. Finalment, ir-rikorrenti tqis li l-Kummissjoni ma kellux ikollha r-responsabbiltà li tiddetermina indikaturi ta’ riskju fil-kuntest tar-Regolament ta’ Delega, sa fejn dawn il-kriterji għandhom funzjoni prinċipalment strutturanti u determinanti fid-determinazzjoni tal-ammonti ta’ kontribuzzjoni (Artikolu 290 TFUE).
               
            
                  4.
               
               
                  Ir-raba’ motiv, ibbażat fuq ksur tal-prinċipju ta’ amministrazzjoni tajba sa fejn id-deċiżjoni kkontestata ma fihiex elementi ċari u kompleti biżżejjed biex tiġġustifika u tikkontrolla l-ammont tal-kontribuzzjoni dovut.
               
            
                  5.
               
               
                  Il-ħames motiv, ibbażat fuq ksur tal-prinċipju ta’ protezzjoni ġudizzjarja effettiva. Insostenn ta’ dan il-motiv, ir-rikorrenti tinvoka wkoll il-fatt li d-deċiżjoni kkontestata ma fihiex elementi ċari u kompleti biżżejjed biex tiġġustifika u tikkontrolla l-ammont tal-kontribuzzjoni dovut.
               
            
                  6.
               
               
                  Is-sitt motiv, ibbażat fuq ksur tal-obbligu ta’ motivazzjoni f’dak li jikkonċerna r-restrizzjoni tal-użu ta’ impenji irrevokabbli ta’ ħlas, minħabba li d-deċiżjoni kkontestata ma tindikax b’mod preċiż u ddettaljat b’liema mod huwa neċessarju, minn naħa, li jiġi ffissat il-limitu massimu ta’ rikors għall-impenji irrevokabbli ta’ ħlas (iktar ’il quddiem l-“IIĦ”) għal 15 % u, min-naħa l-oħra, li bħala garanzija jiġu aċċettati l-kontanti biss.
               
            
                  7.
               
               
                  Is-seba’ motiv, ibbażat fuq żball manifest ta’ evalwazzjoni. F’dan ir-rigward, ir-rikorrenti ssostni li r-riskji ta’ proċiklikalità u ta’ likwidità invokati mis-CRU biex jillimita r-rikors għall-IIĦ huma infondati, b’mod partikolari fid-dawl tal-karatteristiċi tal-IIĦ stess u tal-kuntest tal-użu tagħhom.
               
            
                  8.
               
               
                  It-tmien motiv, ibbażat fuq żball ta’ liġi. Ir-rikorrenti tosserva li s-CRU, minn naħa, jibbaża ruħu fuq interpretazzjoni żbaljata tad-dispożizzjonijiet li jippermettu r-rikors għall-IIĦ billi jimponu miżura identika għall-istabbilimenti kollha abbażi ta’ analiżi astratta u, min-naħa l-oħra, iċaħħad mill-effett utli lil dawn id-dispożizzjonijiet sa fejn il-proporzjoni tal-IIĦ tkun sistematikament u mingħajr ġustifikazzjoni suffiċjenti limitata għall-minimu legali.